Σε ταξιδιωτικούς σάκους που μετέφερε με τέσσερα γαϊδούρια μετέφερε 21χρονος περίπου 313 κιλά ακατέργαστης κάνναβης. Ο άντρας συνελήφθη το Σάββατο σε δασική περιοχή του Ανταρτικού Φλώρινας, από αστυνομικούς των τμημάτων φύλαξης Κρυσταλλοπηγής και Πρεσπών.

Ο δράστης εντοπίστηκε να έχει μπει παράνομα στη χώρα μας και να μεταφέρει μαζί με άλλα δύο άτομα, τα οποία αναζητούνται, τους ταξιδιωτικούς σάκους.

Οι άλλοι δύο δράστες εκμεταλλευόμενοι το δύσβατο καθώς επίσης και τις καιρικές συνθήκες που επικρατούσαν στην περιοχή, την πυκνή ομίχλη και τη βροχή, διέφυγαν της σύλληψης και αναζητούνται.